Pretorius het aan die kommissie van ondersoek gesê hy is nie in ŉ posisie om te weet wat die oorsaak van die ineenstorting was nie. Hy het geweier om ŉ vraag te beantwoord oor die lading wat die struktuur kon dra en het aangevoer hy kan homself moontlik inkrimineer deur die vraag te beantwoord. Hy wou ook nie aan die kommissie sê wie verantwoordelik was vir inspeksies op die bouterrein nie.
Hy het gesê hy is egter steeds tevrede dat Aadnesgaard voldoen aan die vereistes vir ŉ bekwame persoon.
Die tekeninge vir die struktuur is deur FormScaff verskaf en Pretorius het gesê sy gesprekke met die maatskappy het grootliks gehandel oor die gemak waarmee die tydelike brug opgerig en afgebreek kon word.
Die kommissie het vandeesweek vir die eerste keer sedert verlede jaar sy ondersoek na die brugineenstorting hervat.